**Координациони састанак: Инклузивно предшколско васпитање и образовање**

У сусрет пројекту под радним називом „Инклузивно предшколско васпитање и образовање” (Inclusive Early Childhood Education and Care Project) који ће бити реализован из средстава кредита Светске банке и уз подршку фондације Новак Ђоковић, Министарство просвете, науке и технолошког развоја организовало је трећи координациони састанак.

Циљ састанка је био преглед кључних питања у разговорима са тимом Светске банке током септембарске мисије са фокусом на компонентама 2 и 3 – квалитет и праведност, као и дискусија о отвореним питањима и разматрање различитих могућности за унапређивање квалитета предшколског васпитања и образовања кроз реализацију пројекта.

Састанку су поред представника Министарства просвете, науке и технолошког развоја присуствовали представници струковних удружења у делатности предшколског васпитања и образовања (Савеза удружења медицинских сестара-васпитача ПУ Србије, Савеза удружења васпитача Србије, Удружења стручних сарадника и сарадника ПУ Србије, Актива директора ПУ Србије), представник НПС-а из реда васпитача, представник секције предшколских психолога ДПС, представници Светске банке и Фондације Новак Ђоковић, *Уницефа*, Центра за интерактивну педагогију, Сталне конференције градова и општина, Фонда за отворено друштво, Ромског образовног фонда,универзитета у Београду и Новом Саду (катедри за предшколску педагогију и одељења за психологију), Завода за унапређивање образовања и васпитања и Завода за вредновање квалитета образовања и васпитања.

Састанак је отворила госпођа Анамарија Вичек, државна секретарка за послове доуниверзитетског образовања, која је у свом уводном обраћању подсетила на стратешко опредељење наше земље да се подржи развој система предшколског васпитања и образовања и интерсекторске сарадње у пружању додатне подршке породици и деци у раном узрасту.

Гордана Цветковић, руководилац Групе за социјалну инклузију, подсетила је присутне на основне компоненте пројекта.

Компонента 1: унапређење доступности предшколског васпитања и образовања, пре свега кроз обезбеђивање додатних места у вртићима за децу (изградњом нових и реконструкцијом, реновирањем и пренаменом већ постојећих објеката на нивоу локалних самоуправа који могу бити стављени у функцију реализације предшколског програма).

Компонента 2: унапређење квалитета инклузивног предшколског васпитања и образовања, чији ће кључни исход бити подршка добробити и целовитом развоју деце, укључујући ону из осетљивих група. То подразумева подршку увођењу и примени нових Основа програма предшколског васпитања и образовања, унапређивање иницијалног образовања и професионалног развоја запослених, унапређивање система вредновања квалитета предшколског васпитања и образовања у циљу подршке добробити и целовитом развоју деце.

Компонента 3: подршка деци и породици из осетљивих друштвених група, осим повећањем обухвата деце квалитетним предшколским васпитањем и образовањем, пружаће се и на друге начине, као што су подршка родитељству у породици односно заједници. Ова компонента се је усмерена на децу предшколског узраста (од рођења до 6,5 година) и њихове породице и укључује: националну промотивну кампању, националне образовне ТВ програме за децу, програме/активности за породице и децу из осетљивих друштвених група у изабраним општинама (грантови локалним самоуправама) и субвенције за обезбеђивање бесплатног похађања ПВО за децу из осетљивих друштвених група узраста од 3 до 5,5 година.

Компонента 4: управљање пројектом, праћење и евалуација.

Љиљана Маролт, руководилац Групе за послове предшколског васпитања и образовања МПНТР, представила је шири контекст и текуће иницијативе које се у сарадњи с партнерима (ЗУОВ, ЗВКОВ, УНИЦЕФ, ИПА и др.) одвијају у области предшколског васпитања и образовања:

* пилотирање нацрта Основа програма предшколског васпитања и образовања, израда сценарија националне обуке за имплементацију нових Основа програма, која би се реализовала из кредита Светске банке;
* развијање препорука за стандарде компетенција васпитача и стандарде опремања простора;
* успостављање информационог система за предшколско васпитање и образовање (ЕМИС);
* развијање Мреже практичара за подршку предшколском васпитању и образовању;
* унапређивање квалитета оквира и процедура за вредновање предшколских установа;
* унапређивање квалитета васпитно-образовног рада с децом са сметњама у развоју – трансформација развојних група и осмишљавање модела рада с децом који подразумевају подршку и укљученост у вршњачки колектив.

Фокус другог блока састанка био је на компоненти пројекта која се односи на приступе вредновању квалитета у делатности предшколског васпитања и образовања, као и питање праћења/вредновања добробити деце у циљу евалуације резултата пројекта. О различитим опцијама за евалуацију квалитета предшколског васпитања и образовања и дечје добробити у функцији доношења одлука на националном нивоу из перспективе Светске банке говорила је Луси Басет.

Након уводних излагања уследила је конструктивна дискусија о отвореним питањима и разматрање различитих могућности за унапређивање квалитета предшколског васпитања и образовања кроз реализацију пројекта.

Уводну реч у дискусији о поткомпоненти која се тиче подршке деци и породицама из осетљивих друштвених група кроз грантове локалним заједницама имале су консултанткиње Светске банке Зденка Миливојевић и Маријана Јашаревић.

У оквиру ове поткомпоненте отворена су питања критеријума за избор општина (стопа сиромаштва, заступљеност ромске популације и сл, као и могућност суфинансирања од стране локалне самоуправе) и разматрани су изазови у домену легислативе који се односе на могућности развијања и одрживост интерресорних програма у заједници (надлежност; праћење, вредновање, подршка; кадар; финансирање итд.)

Састанак је завршен уз изражено задовољство учесника, јер су се детаљно и оперативно дискутовале основне компоненте пројекта – квалитет и праведност, али је такође констатовано да нацрт пројекта садржи још отворених питања на која се одговори морају тражити кроз даљи партиципативни приступ који ће уважавати различите перспективе заинтересованих страна.